Window Dressing คืออะไร ?
Window Dressing คืออะไร ? 
4 ก.ค. 2565

Window Dressing คือ เหตุการณ์ที่นักลงทุนเชื่อว่า ผู้จัดการกองทุน หรือนักลงทุนสถาบัน จะซื้อหรือขายหุ้นในช่วงก่อนที่จะสิ้นงวดในแต่ละไตรมาส
 
เช่น ซื้อหุ้นที่กองทุนถืออยู่แล้วเพิ่มเติม โดยเฉพาะหุ้นที่มีมูลค่าสูงในพอร์ต เพื่อทำให้ราคาหุ้นปรับตัวสูงขึ้น หรือขายหุ้นตัวที่ขาดทุนมากออกไป พร้อมกับซื้อหุ้นตัวที่มีแนวโน้มว่าราคาจะปรับตัวสูงขึ้นเข้ามาแทน 
 
ซึ่งทั้งหมดนี้ ก็เพื่อพยายามตกแต่งให้ผลการดำเนินงานของกองทุนที่ตนเองบริหารอยู่ดีขึ้น
เหตุผลหลัก ๆ ก็เพราะว่า ผลการดำเนินงานของกองทุน เป็นตัวชี้วัดตัวหนึ่งที่ใช้ประเมินประสิทธิภาพการทำงานของนักลงทุนสถาบัน
จึงเป็นแรงผลักดันให้นักลงทุนสถาบันตกแต่งผลการดำเนินงานของกองทุนให้ออกมาดูดี
อีกเหตุผลหนึ่งในการทำ Window Dressing ก็เพื่อปรับการลงทุนของกองทุนให้เป็นไปตามนโยบายที่ได้ประกาศไว้ เพราะระหว่างทางอาจมีการลงทุนบางส่วนที่ไม่สอดคล้องกับนโยบายจัดตั้ง
และเนื่องจากผลการดำเนินงานของกองทุนจะมีการรายงานในทุกสิ้นงวดไตรมาส
จึงทำให้ Window Dressing มักจะเกิดขึ้นก่อนช่วงเวลาดังกล่าว
 
ซึ่งด้วยเม็ดเงินที่ค่อนข้างมากของกองทุน การซื้อหรือขายหุ้นก็อาจจะส่งผลต่อการปรับตัวขึ้นลงของราคาหุ้นในช่วงเวลาสั้น ๆ ได้อีกด้วย 
 
อย่างไรก็ตาม Window Dressing อาจเกิดขึ้นหรือไม่ก็ได้
เช่น หากหุ้นที่กองทุนถือครองอยู่มีการปรับตัวของราคาสูงขึ้นมากแล้ว นักลงทุนอาจจะไม่มีความจำเป็นต้องทำ Window Dressing ก็ได้เหมือนกัน